ডিমের মধ্যে সরস্বতী। না, ডিমের মধ্যে বলা ভুল হবে, ডিমের খোলায় সরস্বতী। অবাক হচ্ছেন তো? হ্যাঁ, অবাক হওয়ারই কথা। ডিমের খোলার মধ্যে খোদাই করে বানানো হয়েছে অপূর্ব সরস্বতীর মূর্তি। এই কাজটি করে তাক লাগিয়েছেন বর্ধমানের কালনার বাসিন্দা প্রসেনজিৎ দাস।
বেসরকারি সংস্থার কর্মী প্রসেনজিতবাবু। ছোট থেকেই শখ নতুন কিছু করার। আইডিয়াটা আসে বছর দশেক আগে। তিনি ডিমের খোলার মধ্যে মাত্র কয়েক মিনিটে ফুটিয়ে তোলেন অপূর্ব সব শিল্পকর্ম। রবীন্দ্রনাথ ঠাকুর থেকে বিবেকানন্দ— কোনও কিছুই বাদ নেই তাঁর শিল্পের ঝুলিতে।
শুধু কি তাই! তাঁর হাতের ছোঁয়ায় ফুটে উঠেছে তাজমহল, আইফেল টাওয়ার। প্রসেনজিতবাবুর এই অপূর্ব শিল্পকর্মের জন্য পেয়েছেন বহু পুরস্কার। অল্প সময়ের মধ্যেই এই শিল্পের জন্য ‘ইন্ডিয়া বুক অফ রেকর্ডে’ স্থান পেয়েছেন তিনি।
আরও পড়ুন
সর, আমি সত্যি বলছি...
শক্তিস্থলে বিদ্যার আবাহন, অঞ্জলির পর হাতে পেন-পেনসিল
অবসর সময় পেলেই বসে পড়েন ডিমের ঝুলি নিয়ে। ফুটিয়ে তোলেন একের পর এক শিল্পকর্ম। মহিলাদের অলঙ্কার, গাড়ি, স্কুটার, দেবদেবীর মূর্তি ও অন্যান্য নানা রকম শিল্প বানিয়েছেন তিনি। তবে সব কিছুর মধ্যে এই বছর সরস্বতী পুজোয় তাঁর ডিমের খোলার মধ্যে তৈরি সরস্বতীর মূর্তি কালনার বাজারে সুপারহিট।
প্রসেনজিতবাবু জানিয়েছেন, বিদেশে কাজ করতে একটু সুবিধা হয়, কারণ সেখানে অস্ট্রিচের বৃহৎ আকারের ডিম পাওয়া যায়। এখানে মূলত হাঁসের ডিমের উপরই কাজ করেন। প্রসেনজিতবাবুর আগামী লক্ষ্য নিজের শিল্পের প্রদর্শনী করা।